Inger Støjberg har suget personlige stemmer til sig i Nordjylland. Hendes partifæller bliver trukket med ind.

I 1998 tog det et par dage at få kæben på plads, efter stemmerne var talt op i Nordjylland. Fremskridtspartiet var på vej ud af Folketinget, men i Nordjylland sprang Kirsten Jakobsen alle forventninger og fik 31.267 personlige stemmer i regionen. Hun trak nærmest partiet i Folketinget ene kvinde. 24 år senere ser historien ud til at gentage sig. Inger Støjbergs parti Danmarksdemokraterne bragede i går ind i Folketinget med over otte procent af stemmerne. Men i Nordjylland hev partiet næsten dobbelt så stor en andel af stemmerne, hvilket sikrede Danmarksdemokraterne hele tre nordjyske mandater, det samme antal som Støjbergs tidligere parti Venstre. Hvem kommer ind på Støjbergs stemmer? Men dagen derpå tegner der sig et billede af, at Danmarksdemokraterne et et one-woman-band med Inger Støjberg som den altoverskyggende frontkvinde, mens resten af de nordjyske kandidater stort set ikke har fået nogle personlige stemmer. Med to ud af tre personlige stemmer optalt i Nordjylland har Inger Støjberg fået hele 34.523 stemmer, mens partiets tre øvrige kandidater har fået under 1000 stemmer til sammen. Lise Bech har indtil videre fået 295 personlige stemmer, Peter Lindholt har fået 250, og Kristian Bøgsted har fået 415. Dermed kan noget tyde på, at Inger Støjberg kommer til at trække partifæller i Folketinget, som har fået meget, meget få personlige stemmer. Venter i spænding Til Danmarksdemokraterne valgfest på Christiansborg i går forudså Lise Bech også, at Støjberg ville snuppe stort set alle personlige stemmer. - Det er vores partiformand, der har sørget for det gode valg i Nordjylland. Vi andre må nok slås om ret få stemmer, sagde Lise Bech, der dog står til at få et af de to resterende mandater i Nordjylland. Indtil videre ser det ud til, at stort set alle nordjyder, der har sat kryds ved Danmarksdemokraterne har stemt personligt på Inger Støjberg. I 2019 fik Susanne Zimmer, dengang opstillet for Alternativet, et mandat på blot 774 personlige stemmer. Det var det 'billigste' mandat i Danmark. Noget tyder dog på, at Danmarksdemokraterne overgår rekorden fra 2019, hvor Lise Bech, Peter Lindholt og Kristian Bøgsted skal kæmpe om mandaterne.